Milí pracovníci zimných stredísk na Slovensku – lanovkári,

mnohí z Vás majú deti, vnúčatá alebo známych vo veku od 18 do 26 rokov, ktorí radi spoznávajú svet a neboja sa ani práce v zahraničí. Pre nastávajúcu zimnú sezónu 2018 pripravuje Švajčiarsko – slovenské združenie cestovného ruchu v Banskej Bystrici odbornú prax v zariadeniach cestovného ruchu strediskách cestovného ruchu vo Švajčiarsku v kantóne Graubünden (nemecky hovoriaci kantón) **v termíne od 9. decembra 2018 do 8. apríla 2019**, teda vo vrchole zimnej sezóny. Uvedená prax je určená pre mladých ľudí od 18 do 26 rokov, ktorí majú aspoň základné znalosti nemeckého jazyka (základná podmienka). Pritom sa nevyžaduje odborné vzdelanie, záujemca nemusí byť ani študent, len musí byť pripravený pracovať 4 mesiace vo Švajčiarsku.

Prax začína dvomi týždňami intenzívneho vzdelávania v oblasti obsluhy ( v termíne od 9.12. do 22.12. 2018) v školskom hoteli v Luzerne v kolektíve mladých ľudí z Čiech, Maďarska, Litvy a dokonca z Južnej Afriky. V rámci kurzu je jeden deň exkurzia do vybraného strediska cestovného ruchu vo Švajčiarsku. Po absolvovaní vzdelávacie kurzu v Luzerne 22. decembra 2018 zabezpečí švajčiarsky partner na jeho náklady odvoz do zariadenia cestovného ruchu v ktorom budú účastníci praxe pracovať ďalších tri a pol mesiaca do 8. apríla 2019. Atmosféru Vianoce, Silvestra a Nového roku prežijú v niektorom zariadení cestovného ruchu vo Švajčiarskych Alpách v kantóne Graubünden ako pracovníci obsluhy alebo v kuchyni a to až do 8. apríla 2019. V uvedenom kantóne sa nachádzajú najznámejšie lyžiarske strediská Švajčiarska ako sú *St. Moritz, Davos, Klosters, Lezerheide, Arosa* a iné (do lyžiarskeho strediska Klosters chodil lyžovať aj princ Charles s manželkou Dianou a ich deťmi).. Prečo nevyužiť voľný čas počas víkendov na spoznávanie týchto stredísk, lyžovať na strmých svahoch alpských velikánov, navštevovať diskotéky a využívať bohatý nočný život (*apres ski*) v týchto strediskách ? V spolupráci s sa švajčiarskym partnerom hľadáme možnosť poskytnúť účastníkom praxe, ktorí sa rozhodnú lyžovať, zľavy na lanovky a vleky. Okrem toho majú účastníci praxe možnosť zdokonaliť sa v nemčine, získať nové skúsenosti z prevádzky zariadení cestovného ruchu a horských stredísk v jednej z najrozvinutejších krajín cestovného ruchu v Európe a získať diplom a vysvedčenie zo Švajčiarska, ktoré môžu využiť pri hľadaní zamestnania po skončení strednej školy ap. Nezanedbateľná je aj garantovaná výška čistého mesačného zárobku vo výške **730 švajčiarskych frankov**. Okrem toho možno rátať v obsluhe aj so **sprepitným.** Z uvedenej sumy sa už neplatí žiadna daň ani odvody, ani náklady na stravovanie a ubytovanie. Je to dá sa povedať „***vreckové*“.** Ako s ním účastníci praxe naložia je len na nich. Niečo si možno kúpia, precestujú a prelyžujú ich vo Švajčiarsku, alebo si ich prinesú domov a v lete 2019 vycestujú niekam do zahraničia.. Máme skúsenosti, že si niektoré dievčatá počas praxe vo Švajčiarsku našli životného druha a zostali bývať vo Švajčiarsku, alebo niektorý zamestnávateľ požiadal praktikanta, s ktorým bol mimoriadne spokojný, aby prišiel na prax aj v letnej sezóne, ale za lepších platových podmienok (odpadne totiž platiť školné vo výške 3 420 CHF). Prax možno stráviť s priateľom (priateľkou), pokiaľ spĺňa podmienky (vek od 18 do 26 rokov, aspoň základná znalosť nemčiny a úspešné absolvovanie výberového konania v septembri2018 na Strednej odbornej škole hotelových služieb a obchodu vo Zvolene, ktoré zahŕňa písomný test v nemčine a osobný pohovor v nemčine v rozsahu cca 10 – 12 min.).

Ak sa mladí ľudia presvedčia o výhodách tejto praxe, je treba postupovať nasledovne:

1. prihlásiť sa na prax do Švajčiarska na Švajčiarsko – slovenskom združení cestovného ruchu v Banskej Bystrici na e-mailovej adrese: [peter.patus1@gmail.com](mailto:peter.patus1@gmail.com) s uvedením nasledovných osobných údajov: meno a priezvisko, dátum narodenia, názov školy a jej adresa (u študentov), zamestnávateľ a jeho adresa (ostatní záujemci), adresa trvalého bydliska, telefónne číslo pevnej linky, číslo mobilu, e-mailová adresa.
2. na základe toho záujemci od združenia obdržia mailom **Prihlášku na prax** (Anmeldung für das Stagiairies – Programm Winter 2018) a **Informácie o podmienkach praxe (**Stagiaries – Programm Winter 2018),
3. potom je potrebné zaslať elektronicky prihlášku na prax (Anmeldung für das Stagiairies – Programm Winter 2018) podľa pokynov uvedených v prihláške,
4. čakať na pozvánku na výberové konanie s podrobnými pokynmi, ktorú obdržia záujemci od združenia mailom začiatkom septembra 2018,
5. venovať pozornosť zdokonaľovaniu sa v nemeckom jazyku, ako hlavnému predpokladu pre úspešné absolvovanie výberového konania,
6. pravidelne sledovať web. stránku združenia – [www.swiss-slovaktourism.sk](http://www.swiss-slovaktourism.sk), kde budú aktuálne informácie k praxi.

V Banskej Bystrici, 21.6.2018 Peter Patúš - riaditeľ združenia